La Bibia piemontèisa/Testament Vej/Genesi/Genesi 5


Génesi

5

Ij dissendent d’Adam 

Costa-sì a l’é la lista genealògica dij dissendent d’Adam. Quand che Nosgnor a l’ha creà l’òm, a l’ha falo a soa imàgine. A l’ha creà l’òm e la fomna, a l’ha benedìje e a l’ha ciamaje “j’uman”. Quand che Adam a l’avìa sent e trant'agn, a l’é dventà ‘l pare d’un fieul ch’a l’era pròpi coma chiel - a soa midema  imàgin. A l’ha ciamà sò fieul Seth. Apress ëd la nassensa ‘d Seth, Adam a l’ha vivù 'ncor eutsent agn e a l’ha avù d’àutri fieuj e fije. Adam a l’é mòrt a l’età ‘d neuvsent e trant'agn. Seth a l’avìa sent e sinch agn quand a l’ha generà Enos. Apress ëd la nassensa d’Enos, Seth a l’ha vivù 'ncor eutsent e set agn, e a l’ha avù d’àutri fieuj e fije. Seth a l’é mòrt a l’età ‘d neuvsent e dódes agn. Enos a l’avìa novant'agn quand ch’a l’ha generà Chenan. Apress ëd la nassensa ‘d Chenan, Enos a l’ha ‘ncor vivù d’àutri eutsent e quìndes agn, e a l’ha avù ‘d fieuj e ‘d fije. Enos a l’é mòrt a l’età ‘d neuvsent e sinch agn.

Chenan a l’avìa stant'agn quand ch’a l’ha generà Malalel. Apress ëd la nassensa ‘d Malalel, Chenan a l’ha 'ncor vivù eutsent e quarant'agn, e a l’ha avù d’àutri fieuj e fije. Chenan a l’é mòrt a l’età ‘d neuvsent e des agn. Malalel a l’avìa sessantessinch agn quand ch’a l’ha generà Giared. Apress ëd la nassensa ‘d Giared, Malalel a l’ha ‘ncor vivù d’àutri eutsent e tranta agn, e a l’ha avù d’àutri fieuj e fije. Malalel a l’é mòrt a l’età d'eutsent e novantessinch agn.

Giared a l’avìa sentessessantedoi agn quand ch’a l’ha generà Enòch. Apress ëd la nassensa d’Enòch, Giared a l’ha ‘ncora vivù d’àutri eutsent agn e a l’ha avù d’àutri fieuj e fije. Giared a l’é mòrt a l’età d neuvsentesessantedoi agn. Enòch a l’avìa sessantessinch agn quand ch’a l’ha generà Matusalem. Apress ëd la nassensa ‘d Matusalem, Enòch a l’ha ‘ncora vivù tërzent agn e a l’ha avù ‘d fieuj e ‘d fije. La vita antrega d’Enòch a l’é durà tërzentesessantessinch agn.  Enòch a l’ha seguità a esse an ëstrèita comunion con Nosgnor, peui a l’é dësparì përchè Nosgnor a l’ha pijalo con chiel. 

Matusalem a l’avìa senteotantesset agn quand ch’a l’ha generà Lamech. Apress ëd la nassensa ‘d Lamech, Matusalem a l’é ancor vivù setsentotantedoi agn, e a l’ha avù ‘d fieuj e ‘d fije. Matusalem a l’é mòrt a l’età ‘d neuvsentesessanteneuv agn.

Lamech a l’avìa senteotantedoi agn quand ch’a l’ha avù ‘n fieul. A l’ha butaje ‘l nòm ëd Noè, perchè a disìa: “Sto-sì an solevrà da nòst travaj e da nòste fatighe ant ël lauré la tèra che Nosgnor a l’ha maledì”.

Apress ëd la nassensa ‘d Noè, Lamech a l’ha vivù ‘ncora sinchsentenovantessinch agn e a l’ha avù d’àutri fieuj e ‘d fije. Lamech a l’é mòrt a l’età ‘d setsentestanteset agn. Noè a l’avìa già sinchsent agn quand ch’a l’ha generà Sem, Cam e Iafet.

Nòte 

Bibia
Testament Vej
Genesi